text: Farverig papegøje på springtur driver gæk med politiet
  10 oktober 2016 kl. 05.53
  Politiets arbejde er mangfoldigt og ofte krævende. Heldigvis er der også overskud til at løse mindre opgaver som at finde ejermanden til en papegøje, der nyder friheden og driver gæk med borgere og politi i Nordborg.
  Årvågne borgere i Nordborg kan i disse dage i deres haver nyde synet af en farverig papegøje, der tilsyneladende er sluppet ud af sit hjemlige bur og glæder sig over friheden.
  Om papegøjen kan tale, melder historien ikke noget om. Under alle omstændigheder har den ikke kunnet fortælle, hvor den kommer fra.
  Syd- og Sønderjyllands Politi efterlyser ihvertfald på Twitter fuglens ejermand og spørger her, hvem der savner en rød papegøje med hvide kinder og blå på vingerne.
  #sjylpolitidk Hvem savner en rød papegøje med hvide kinder og blå på vingerne. Den ses i Nordborg på Als. Ring 114 pic.twitter.com/BgspS4UN7Z
  
  